கேள்வி: ஜமீன் கோடங்கிபட்டி - முத்தாலம்மன் கோவில் பற்றி விளக்கவும்.
பதில்: இந்தக் கோவில் கிழக்கு தெருவில் வசிக்கும் நாயக்கர்களுக்கும் மற்றும் குறிபிட்ட சில சமூகத்தினருக்கும் மட்டும் பாத்தியப்பட்ட கோவில் என்றாலும், இந்த கோவிலை அனைத்து சமூகத்தினரும் ஒன்று சேர்ந்து வணங்கி மழைக்கஞ்சி ஊற்றினால் மழை பெய்யும் என்பது ஐதீகமாகும். எங்கள் ஊரின் காவல் தெய்வமாக சூரியன் உதிக்கும் திசையான கிழக்கில் இந்தக் கோவில் அமைந்துள்ளது. ஒவ்வொரு வருடமும் புரட்டாசி மாதம் 3வது புதன் கிழமை அன்று இந்த கோவிலுக்கு மழைக்கஞ்சி ஊற்றுவார்கள். இதை எதிர் பார்த்துதான் சுற்றுவட்டார கிராமங்களில் உள்ள விவசாயிகள் விதைக்கவே ஆரம்பிப்பார்கள். ஊரின் நடுவே அமைந்துள்ள காளியம்மன் கோவிலில் இருந்து பெண்களின் குலவை சத்தத்துடன்,மேள தாளத்துடன்,சாமி ஆட்டத்துடன்,அனைத்து பொது மக்களும் அவர் அவர் வீட்டில் இருந்து மஞ்சள் நீர் குடத்துடன்,வீதி உலா வருவர். தாங்கள் படைக்க இருக்கும் பிரசாதங்களையும் கொண்டு வருவர். பின்பு அனைத்து பிரசாதங்களையும்,மற்றும் மழைக்கஞ்சியையும் கலந்து பக்த பெருமக்களுக்கு கொடுப்பார்கள். இந்த கோவிலின் சிறப்பானது சுற்று வட்டார கிராமங்களுக்கே தெரியும் என்பதில் எள்ளளவும் ஐயமில்லை.